SKRIFTLIG FORESPØRGSEL P-4157/00

af Mauro Nobilia (UEN) til Kommissionen

(9. januar 2001)

Om: Tærsklen for ågerrente på banklån i Italien

Den italienske nationalbank fastsætter i overensstemmelse med lov 108/96 hvert kvartal tærsklen for ågerrente på banklån, hvilket reelt betyder, at et lån, der ydes til fast rente, omdannes til et variabelt forrentet lån. I en dom af 17. november 2000 har den italienske Højesteret fastslået, at renter, der er højere end den lovfastsatte tærskel for ågerrente, faktisk er at betragte som åger og dermed er ulovlige. Dommen fastsætter endvidere det princip, at den, der på et tidspunkt har krævet en rentesats, der lå over niveauet på

markedet, har begået en kriminel handling (en forbrydelse, der henføres til datoen for rentebetalingen), hvorved der banes vej for, at princippet kan få tilbagevirkende kraft. Denne situation har fået forbrugerorganisationerne til også at kræve renterne tilbagebetalt på lån, der er indgået før loven til bekæmpelse af ågerrente trådte i kraft i april 1996, hvis de overstiger den normale sats. Den italienske sammenslutning af pengeinstitutter, Associazione Banche Italiane, der repræsenterer samtlige italienske kreditinstitutter, fastholder derimod gyldigheden af de betingelser, som parterne har skrevet under på ved låneaftalens indgåelse, og henviser i øvrigt til, at mange kreditinstitutter ikke vil kunne overleve følgerne af Højesterettens dom, og at det ville blive nødvendigt at nedsætte renten på langfristede indlån og på indskud, og at bankerne ville blive nødt til at sætte renten på nye lån i vejret. Pengeinstitutternes sammenslutning har derfor udøvet et voldsomt pres for at få lov 108/96 revideret og for samtidig at få kreditinstitutternes ulovlige adfærd, der har skadet kunderne, til ophør.

Vil Kommissionen på denne baggrund:

- undersøge, om ovenstående er korrekt?

- undersøge, om kreditinstitutternes ensartede optræden både før og nu ikke er udtryk for en vidtgående brancheaftale, som vil kunne fordreje konkurrencen i det indre marked?

- i givet fald undersøge muligheden af inden for rammerne af gældende EU-ret at vedtage foranstaltninger til beskyttelse af borgerne og virksomhederne, eftersom de uretmæssigt er blevet afkrævet store pengebeløb af kreditinstitutterne i form af ulovlige rentesatser, der overstiger den lovfastsatte tærskel for åger?

Svar afgivet på Kommissionens vegne af Frederik Bolkestein

(7. februar 2001)

Den italienske lov nr. 108/96 om åger har været genstand for to klager til Kommissionen fra henholdsvis ABI (Associazione Bancaria Italiana) og AIBE (Associazione Italiana Banche Estere) samt Den Europæiske Bankforening. De blev registreret som nr. 2000/5209, og ved brev af 22. december 2000 bad Kommissionen den italienske regering om at fremsætte bemærkninger til sagen.

Kommissionen er bevidst om de forskellige problemer, der på grund af fortolkninger eller ændringer af de foreliggende bestemmelser kan opstå for fællesskabsretten, og den agter at skaffe sig fuldt kendskab til alle aspekter af situationen.

Med udgangspunkt en sådan undersøgelse er det Kommissionens klare hensigt at gennemføre de foranstaltninger, der måtte være nødvendige.

Kommissionen agter at gribe ind for at sikre, at konkurrencebestemmelserne i EF-traktatens artikel 81 og 82 (tidligere artikel 85 og 86) bliver overholdt, især på grundlag af oplysninger, som den for nylig har fået fra en forbrugersammenslutning.